
COMUNICAT DE PRESĂ

Lupta Lupilor revine pe 26 noiembrie 2026 la Aula Magna UTCB, anul acesta în format național

Facultatea de Inginerie Mecanică și Robotică în Construcții, în parteneriat cu Mașini și Utilaje pentru Construcții, organizează cea de-a doua ediție a competiției pe 26 noiembrie 2026, la Aula Magna UTCB.
Facultatea de Inginerie Mecanică și Robotică în Construcții din cadrul Universității Tehnice de Construcții București (UTCB), în parteneriat cu Mașini și Utilaje pentru Construcții, organizează pe 26 noiembrie 2026, în intervalul 09:00–16:00, la Aula Magna UTCB, Bulevardul Lacul Tei nr. 124, București, cea de-a doua ediție a competiției de antreprenoriat tehnologic „Lupta Lupilor – Ediție națională”.
Extinsă anul acesta la nivel național, competiția invită studenții din facultățile de construcții din România să își valorifice pregătirea tehnică prin dezvoltarea unor proiecte antreprenoriale în domeniul utilajelor și tehnologiilor pentru construcții.
Lupta Lupilor este un pre-accelerator de antreprenoriat cu focus pe un sector strategic și insuficient valorificat: producția de utilaje și tehnologii pentru construcții pe teritoriul României. Programul urmărește să creeze o legătură directă între educația inginerească și inițiativa antreprenorială, oferind studenților un cadru în care să își prezinte proiectele și să intre în dialog cu antreprenori și investitori, cu posibilitatea de a accesa mentorate, cat si finanțări de tip seed și early-stage.
Prin acest parteneriat, Facultatea de Inginerie Mecanică și Robotică în Construcții și Mașini și Utilaje pentru Construcții aduc împreună mediul academic și industria, pentru a susține transformarea cunoștințelor tehnice în proiecte antreprenoriale cu potențial de aplicare în economia locală.
Prima ediție, desfășurată în 2025 la sediul facultății, le-a oferit studenților un cadru de prezentare și testare a ideilor de business. Ediția din 2026 deschide participarea la nivel național, invitând studenții din facultățile de construcții din întreaga țară să propună soluții pentru dezvoltarea producției de utilaje și tehnologii în România.
Domeniile vizate de proiecte
Proiectele înscrise pot aborda următoarele direcții:
· Producția de utilaje și tehnologii pentru construcții și/sau domenii conexe;
· Digitalizare;
· Automatizare;
· Robotică;
· Soluții de reciclare;
· Sustenabilitate.
Înscrierea și structura proiectelor
Studenții pot participa individual sau în echipă. Pentru înscriere, aceștia sunt invitați să depună un plan de afaceri de maximum 10 pagini, care să includă:
· Prezentarea echipei și a competențelor;
· Ideea centrală a proiectului;
· Justificarea necesității și a oportunității pe piață;
· Un studiu comparativ cu concurența;
· O analiză SWOT a pieței interne și internaționale;
· Bugetul de implementare pentru prototip și primul an de producție, extins pe un orizont de 1–5 ani.
În urma preselecției, opt echipe finaliste vor fi invitate să își prezinte proiectele la Aula Magna UTCB. Fiecare echipă va susține un pitch de cinci minute, urmat de o sesiune de întrebări din partea unei comisii formate din antreprenori, investitori, profesori și reprezentanți ai mediului privat.
Evaluarea va avea la bază patru criterii: inovația tehnologică, fezabilitatea economică, impactul și scalabilitatea, precum și alinierea cu domeniul utilajelor și construcțiilor.
Calendarul competiției
· 1 august–15 noiembrie 2026: lansarea competiției și înscrierea prin depunerea planurilor de afaceri;
· 16–24 noiembrie 2026: selecția celor opt echipe finaliste;
· 26 noiembrie 2026: prezentarea proiectelor finaliste și decernarea premiilor, la Aula Magna UTCB.
Planurile de afaceri se transmit în format Word, până la 15 noiembrie 2026, la adresa office@masinisiutilaje.ro.
Regulamentul, criteriile de evaluare și detaliile privind înscrierea sunt disponibile la www.masinisiutilaje.ro/conferinte.
Despre Facultatea de Inginerie Mecanică și Robotică în Construcții — UTCB
Facultatea de Inginerie Mecanică și Robotică în Construcții din cadrul Universității Tehnice de Construcții București formează generații de ingineri specializați în echipamente, tehnologii și automatizări specifice domeniului construcțiilor, susținând în legătura dintre mediul academic și industrie.
Despre Mașini și Utilaje pentru Construcții
Mașini și Utilaje pentru Construcții este o publicație specializată în industria utilajelor și tehnologiilor pentru construcții din România, cu o activitate de peste 20 de ani în sector. Publicația organizează platformele RoBuild Conference & Exhibition, Lupta Lupilor, RoBuild Expo, RoBuild Hands-On Challenge și Trenchless Romania, dedicate dialogului, inovației și dezvoltării industriei.

